KIRJALLINEN KYSYMYS E-0960/00 esittäjä(t): Salvador Garriga Polledo (PPE-DE) komissiolle. Euroopan unionin riskipääomayhtiöiden toiminnan tukeminen.



Virallinen lehti nro 046 E , 13/02/2001 s. 0093 - 0093



KIRJALLINEN KYSYMYS E-0960/00 esittäjä(t): Salvador Garriga Polledo (PPE-DE) komissiolle (29. maaliskuuta 2000) Aihe: Euroopan unionin riskipääomayhtiöiden toiminnan tukeminen Riskipääoma on tärkein rahoitusmalli aloitteleville yrityksille tai yrityksille, jotka tekevät uusia erittäin riskialttiita sijoituksia, joista saatava voitto voi olla huomattava. Eurooppalaisten riskipääomayhtiöiden toiminta eroaa kuitenkin erittäin paljon Yhdysvaltojen vastaavista, joiden investoinnit ovat lähes kaksinkertaiset Euroopan unionin riskipääomayhtiöihin verrattuna. Miten komission mielestä voitaisiin kannustaa Euroopan unionin riskipääomayhtiöiden toimintaa, jotta ne lisäisivät huomattavasti sijoituksiaan yhteisön pieniin ja keskisuuriin yrityksiin siten, että luvut vastaisivat yhdysvaltalaisten riskipääomayhtiöiden sijoituslukuja? Frederik Bolkesteinin komission puolesta antama vastaus (16. toukokuuta 2000) Komissio yhtyy arvoisan parlamentinjäsenen huoleen pääomasijoittamisen (venture capital) vähäisyydestä Euroopassa, vaikkakin tilanne on paranemaan päin. Parantaakseen nykyistä tilannetta ja varmistaakseen, että nopeasti kasvavat yritykset saavat sopivaa riskipääomaa, komissio on sitoutunut nopeuttamaan riskipääomaa koskevan toimintasuunnitelman(1) täytäntöönpanoa. Tämän päämäärän saavuttaminen edellyttää tiivistä yhteistyötä jäsenvaltioiden ja yksityisen sektorin kanssa. Euroopan investointipankilla (EIP) ja Euroopan investointirahastolla (EIR) on myös tärkeä tehtävä asiassa. Lissabonin Eurooppa-neuvosto korosti tarvetta poistaa kaikki riskipääomaa koskevassa toimintasuunnitelmassa luetellut esteet vuoteen 2003 mennessä. Tämä on selvä osoitus asian poliittisesta painoarvosta. Riskipääomaa koskeva komission tiedonanto(2) annettiin huhtikuussa 1998. Sekä Cardiffin Eurooppa-neuvosto (kesäkuu 1998) että Euroopan parlamentti ilmoittivat pääosin kannattavansa tiedonannon liitteenä olevaa riskipääomaa koskevaa toimintasuunnitelmaa. Toimintasuunnitelmassa luetellaan kuusi estettä, jotka on poistettava yhteisöstä. Nämä ovat markkinoiden pirstaleisuus, sääntelyesteet, verotukselliset esteet, hyvien hankkeiden vähäisyys, henkilöstöresurssien puute ja kulttuuriesteet. Komissio laati ensimmäisen arvion riskipääomaa koskevasta toimintasuunnitelmasta lokakuussa 1999. Nopeuttaakseen riskipääomaa koskevan toimintasuunnitelman täytäntöönpanoa komissio esitteli tiedonannossaan vuonna 2000 toteutettavia keskeisiä sääntelytoimenpiteitä ja antoi esimerkkejä hyvistä toimintatavoista kannustaakseen kaikkia jäsenvaltioita uudistuksiin. Tämän lisäksi komissio seuraa säännöllisesti riskipääomaa koskevan toimintasuunnitelman täytäntöönpanoa ja laatii siitä esikuva-analyyseja. On syytä myös huomauttaa, että komission eEurope-aloitteessa (marraskuu 1999) ehdotetaan yhtenä tavoitteena alkuvaiheen rahoituksen kolminkertaistamista vuoteen 2003 mennessä. Lopullinen eEurope-aloite esitetään Eurooppa-neuvostolle hyväksyttäväksi Feiran huippukokouksessa kesäkuussa 2000. (1) KOM(1999) 493 lopullinen. (2) EYVL C 175, 21.6.1999.